Komisjoni otsus,

11. veebruar 2004,

nõukogu direktiivi 91/414/EMÜ I lisasse fentiooni kandmata jätmise ja kõnealust toimeainet sisaldavate taimekaitsevahendite lubade kehtetuks tunnistamise kohta

(teatavaks tehtud numbri K(2004) 313 all)

(EMPs kohaldatav tekst)

(2004/140/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/119/EÜ, [2] eriti selle artikli 8 lõike 2 kolmandat ja neljandat lõiku,

võttes arvesse komisjoni 11. detsembri 1992. aasta määrust (EMÜ) nr 3600/92, millega sätestatakse taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/2000, [4] eriti selle artikli 7 lõike 3 A punkti b,

ning arvestades järgmist:

(1) Direktiivi 91/414/EMÜ artikli 8 lõikega 2 nähakse ette, et komisjon viib läbi tööprogrammi nendes taimekaitsevahendites kasutatavate toimeainete kontrollimiseks, mis olid turul juba 25. juulil 1993. Kõnealuse programmi läbiviimise üksikasjalikud eeskirjad on sätestatud määruses (EMÜ) nr 3600/92.

(2) Komisjoni 27. aprilli 1994. aasta määruses (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks, [5] viimati muudetud määrusega (EÜ) nr 2230/95, [6] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamise jaoks referentliikmesriik ning identifitseeritakse iga toimeaine tootjad, kes on esitanud teate õigel ajal.

(3) Fentioon on üks määruses (EÜ) nr 933/94 kindlaksmääratud 89st toimeainest.

(4) 4. aprillil 1996 esitas Kreeka määratud referentliikmesriigina määruse (EMÜ) nr 3600/92 artikli 7 lõike 1 punkti c alusel komisjonile kõnealuse määruse artikli 6 lõike 1 kohaselt teavitajate esitatud teabe hindamisaruande;

(5) Pärast referentliikmesriigi aruande saamist korraldas komisjon vastavalt määruse (EMÜ) nr 3600/92 artikli 7 lõikele 3 konsultatsioonid liikmesriikide ekspertide ja peamise teavitajaga Bayer CropScience.

(6) Komisjon korraldas kaks kolmepoolset kohtumist peamise teabe esitaja ja referentliikmesriigiga selle toimeainega seoses 18. aprillil 1997 ja 11. veebruaril 2003.

(7) Liikmesriigid ja komisjon on Kreeka hindamisaruande alalises toiduahela ja loomatervishoiu komitees läbi vaadanud. Nimetatud läbivaatamine lõpetati 4. juulil 2003. aastal ning vormistati komisjoni aruandena fentiooni kohta.

(8) Läbivaatamisega seotud dokumendid ja info esitati ka taimede teaduskomiteele (SCP). Taimede teaduskomiteel paluti anda selgitusi aktsepteeritava päevadoosi ja ainega kokkupuutumise vastuvõetava ulatuse kehtestamise kohta. Oma esimeses 2. oktoobri 1998. aasta arvamuses ning inimeste ja keskkonnaohu hindamise järelduste põhjal leidis taimede teaduskomitee, et täielikku hindamist ei ole võimalik teostada, kuna puuduvad andmed, mis tõestaksid, et isegi fentiooni piiratud kasutamine söödana tsitruspuudel ja oliivipuudel on inimeste tervisele ja keskkonnale ohutu. Taimede teaduskomitee märkis eelkõige äärmiselt kõrget ohtu lindudele. Kõnealuses arvamuses tunnistas taimede teaduskomitee, et uudse meetodi väljatöötamine, nimelt fentiooni koos atraktandiga sisaldava sööda segu kasutamine saagil ainult osaliselt, võib osutuda paljulubavaks piiratud riskide saavutamisel inimestele ja keskkonnale; siiski märkis komitee, et enne, kui saab anda lõpliku hinnangu, tuleb eriuurimused sellist tüüpi kasutusviisi kohta kättesaadavaks teha.

Bayer CropScience on seejärel esitanud lisateavet, eelkõige sööda kasutamise kohta ning selle on antud hinnang. Lisateave ja sellele antud hinnang on esitatud taimede teaduskomiteele. Oma 17. detsembri 2002. aasta arvamuses järeldas taimede teaduskomitee, et fentiooni kavandatavatest kasutusviisidest tulenev oht lindudele jäi ebaselgeks. Sellest tulenevalt jäid eelmises arvamuses tõstatatud küsimused lindudega seotud võimalike ohtude kohta lahendamata.

(9) Esitatud teabe põhjal tehtud hindamised ei ole näidanud, et fentiooni sisaldavad taimekaitsevahendid vastavad eeldatavalt kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele, eelkõige lindudele avalduva võimaliku mõju osas.

(10) Seepärast ei tuleks fentiooni kanda direktiivi 91/414/EMÜ I lisasse.

(11) Tuleks võtta meetmed tagamaks, et fentiooni sisaldavate taimekaitsevahendite olemasolevad load tunnistatakse kehtetuks ettenähtud ajavahemiku jooksul ja et neid ei pikendata ning et selliste toodete jaoks uusi lubasid ei anta.

(12) Komisjonile esitatud informatsiooni silmas pidades tundub, et mõjusate alternatiivide puudumisel teatud piiratud kasutuse puhul teatavates liikmesriikides on vajalik toimeaine edasine kasutamine võimaldamaks alternatiivi väljatöötamist. Seetõttu on antud olukorras õigustatud kehtestada rangetel tingimustel, mille eesmärgiks on riski vähendada, pikem periood olemasolevate lubade tühistamiseks piiratud kasutuse korral, mida loetakse oluliseks ja mille puhul ei tundu praegu eksisteerivat alternatiivi kahjulike organismide tõrjeks.

(13) Ajapikendus, mille liikmesriigid võimaldavad fentiooni sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 12 kuud, et võimaldada olemasolevate varude kasutamist hiljemalt ühe kasvuperioodi jooksul.

(14) Käesolev otsus ei piira komisjoni poolt hiljem kõnealuse toimeaine suhtes vastavalt nõukogu 21. detsembri 1978. aasta direktiivile 79/117/EMÜ (millega keelatakse teatavaid toimeaineid sisaldavate taimekaitsevahendite turuleviimine ja kasutamine, [7] viimati muudetud määrusega (EÜ) nr 807/2003 [8]), võetavate võimalike meetmete kohaldamist.

(15) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Fentiooni ei kanta toimeainena direktiivi 91/414/EMÜ I lisasse.

Artikkel 2

Liikmesriigid tagavad, et:

1. Fentiooni sisaldavate taimekaitsevahendite load tunnistatakse kehtetuks 11. augustiks 2004;

2. alates 17. veebruarist 2004 ei anta välja ega uuendata direktiivi 91/414/EMÜ artikli 8 lõikes 2 toodud erandi alusel fentiooni sisaldavate taimekaitsevahendite lubasid;

3. Lisa veerus B loetletud kasutusviiside suhtes võivad veerus A nimetatud liikmesriigid jätta jõusse fentiooni sisaldavate taimekaitsevahendite load kuni 30. juunini 2007, tingimusel et nad:

b) tagavad, et turule jäänud taimekaitsevahendid varustatakse uute etikettidega vastavalt piiratud kasutustingimustele;

b) võtavad kõik asjakohased meetmed riskide vähendamiseks, et tagada inimeste ja loomade tervise ja keskkonna kaitse; ja

c) tagavad, et alternatiivseid tooteid või meetodeid selliseks kasutuseks otsitakse tõsiselt, eriti tegevuskavade abil.

Asjaomane liikmesriik informeerib komisjoni hiljemalt 31. detsembril 2004 käesoleva lõike kohaldamisest ja eriti vastavalt punktidele a–c võetud meetmetest ning esitab igal aastal hinnangud fentiooni koguste kohta, mida kasutatakse vastavalt käesolevale artiklile.

Artikkel 3

Liikmesriikide poolt vastavalt direktiivi 91/414/EMÜ artikli 4 lõike 6 sätetele antud ajapikendus on nii lühike kui võimalik ja:

a) kasutusviiside puhul, mille luba tuleb tühistada 11. augustiks 2004, lõpeb hiljemalt 11. augustil 2005;

b) kasutusviiside puhul, mille luba tuleb tühistada 30. juuniks 2007, lõpeb hiljemalt 31. detsembril 2007.

Artikkel 4

Käesolev otsus on adresseeritud liikmesriikidele.

Brüssel, 11. veebruar 2004

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] ELT L 325, 12.12.2003, lk 41.

[3] EÜT L 366, 15.12.1992, lk 10.

[4] EÜT L 259, 13.10.2000, lk 27.

[5] EÜT L 107, 28.4.1994, lk 8.

[6] EÜT L 225, 22.9.1995, lk 1.

[7] EÜT L 33, 8.2.1979, lk 36.

[8] ELT L 122, 16.5.2003, lk 36.

--------------------------------------------------

LISA

Artikli 2 lõikes 3 osutatud lubade loetelu

Veerg A | Veerg B |

Liikmesriik | Kasutamine |

Hispaania | Kasutamine söödana tsitrustel ja virsikutel |

Kreeka | Kasutamine söödana oliividel |

Itaalia | Kasutamine söödana oliividel |

Portugal | Kasutamine söödana tsitrustel ja oliividel |

--------------------------------------------------